Broj: 711-I-546-M-19/21-02-19

Zagreb, 12. ožujka 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15 i 98/19 u daljnjem tekstu: ZSSI), **na zahtjev dužnosnika Ante Bezeka, zamjenika općinskog načelnika Općine Lumbarda,** za davanjem mišljenja Povjerenstva**,** na 118. sjednici, održanoj dana 12. ožujka 2021.g., daje sljedeće:

**MIŠLJENJE**

1. **Odredbama ZSSI-a nije propisana zapreka da se dužnosnik Anto Bezek, zamjenik općinskog načelnika Općine Lumbarda, unutar razdoblja od dvanaest mjeseci od dana prestanka obnašanja navedene dužnosti, prijavi na javni natječaj za radno mjesto referenta u Jedinstvenom upravnom odjelu Općine Lumbarda s obzirom da činjenica da bi se dužnosnik zaposlio u tijelu u kojem je ranije obnašao dužnost ne predstavlja sukob interesa, a radno mjesto referenta ne predstavlja članstvo u upravnom tijelu pravne osobe niti poslove upravljanja poslovnim subjektom, pa se stoga, na ovo radno mjesto ne primjenjuju ograničenja i zabrane propisane odredbama članka 20. ZSSI-a.**
2. **Povjerenstvo ukazuje dužnosniku Anti Bezeku da će, u odnosu na pitanje dužnosnika može li biti kandidat na lokalnim izborima za člana predstavničkog tijela Općine Lumbarda kao i u odnosu na pitanje može li ukoliko bude izabran za vijećnika navedenu dužnost obnašati i nakon zaposlenja u Jedinstvenom upravnom odjelu Općine Lumbarda, predmet proslijediti Ministarstvu pravosuđa i uprave kao nadležnom tijelu.**

Obrazloženje

Zahtjev za davanjem mišljenja Povjerenstva podnio je dužnosnik Anto Bezek, zamjenik općinskog načelnika Općine Lumbarda. U knjigama ulazne pošte zahtjev je zaprimljen pod poslovnim brojem 711-U-745-M-19/21-01-4 dana 25. veljače 2021.g., povodom kojeg se vodi predmet broj: M-19/21.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Stoga je i dužnosnik Anto Bezek povodom obnašanja navedene dužnosti dužan pridržavati se odredbi ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva.

Dužnosnik u predmetnom zahtjevu navodi da kao zamjenik općinskog načelnika Općine Lumbarda čije se dužnosničko mjesto temeljem zadnjih izmjena i dopuna Zakona o lokalnoj i područnoj (regionalnoj) samoupravi ukida postavlja pitanje može li se nakon obnašanja dužnosti zamjenika načelnika i nakon lokalnih izbora, a temeljem prijave za javni natječaj, zaposliti kao referent u Jedinstvenom upravnom odjelu Općine Lumbarda i to prije isteka roka od godine dana. Dužnosnik pritom napominje kako ima namjeru koristiti šest mjeseci ili kraće (do raspisivanja natječaja) naknadu plaće i staža osiguranja te se javiti na radno mjesto referenta u Jedinstvenom upravnom odjelu općine Lumbarda. Nadalje, dužnosnik postavlja pitanje može li na lokalnim izborima biti kandidat za člana predstavničkog tijela u Općinskom vijeću i može li u slučaju da bude izabran kao vijećnik raditi navedeno do zapošljavanja u Jedinstvenom upravnom odjelu ili tu dužnost može obnašati i nakon zaposlenja.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima. Člankom 20. stavkom 3. ZSSI-a propisano je da obveze koje za dužnosnike proizlaze iz, između ostalog, članka 14. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka obnašanja dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem obnaša dužnost. Stavkom 4. istog članka propisano je da u slučaju iz stavka 1. toga članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Člankom 4. stavkom 3. ZSSI-a propisano je da se poslovni odnos u smislu ovog Zakona odnosi se na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda.

Povjerenstvo ističe kako činjenica da se dužnosnik, nakon prestanka mandata, namjerava zaposliti u tijelu u kojem je obnašao dužnost, ne predstavlja zapošljavanje u tijelu s kojim je postojao poslovan odnos u smislu u kojem ga propisuje članak 4. stavak 3. ZSSI-a. Samim time, dužnosnik svojim zapošljavanjem na radno mjesto referenta u Jedinstvenom upravnom odjelu Općine Lumbarda ne postupa suprotno niti odredbi članka 20. stavka 1. ZSSI-a.

Nadalje, Povjerenstvo ističe kako posao referenta u Jedinstvenom upravnom odjelu Općine Lumbarda ne predstavlja obavljanje upravljačke funkcije te se stoga na zapošljavanje dužnosnika na predmetno radno mjesto nakon prestanka obnašanja dužnosti zamjenika općinskog načelnika, ne primjenjuje zabrana iz članka 14. stavka 1. u vezi s člankom 20. stavkom 3. ZSSI-a.

Povjerenstvo ističe kako obveze, zabrane i ograničenja, koja obvezuju obnašatelje javnih dužnosti članova predstavničkih tijela jedinica lokalne i područne (regionalne) samouprave, propisane su odredbama Zakona o lokalnim izborima („Narodne novine“, broj 144/12., 121/16., 98/19., 42/20. i 144/20.) i Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 150/11., 144/12., 19/13.,137/15., 123/17. i 98/19.). Za tumačenje i nadzor nad provedbom odredaba navedenih zakona nadležno je Ministarstvo pravosuđa i uprave te će stoga Povjerenstvo zatraženo mišljenje vezano uz obavljanje dužnosti člana predstavničkog tijela Općine proslijediti nadležnom Ministarstvu.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Anto Bezek, elektroničkom dostavom

2. Objava na internetskoj stranici Povjerenstva

3. Pismohrana